譚俊彥黃宗澤抗結業潮 餐廳出招留客
2024年04月03日 00:00
東網電視
更多新聞短片
經濟不景,香港餐廳近期爆結業潮,視后林夏薇(薇薇)、視帝譚俊彥(Shaun)及黃宗澤(Bosco)的餐廳都面對重重困境,難得3人都積極面對,薇薇守業之餘,更繼續揼錢大搞鑽石生意!Shaun與Bosco則分別以「不設時限」、「六折優惠」來留客,舉步維艱,都堅持到底!
香港人北上消費成風,尤其長假期更會出現大量離港人潮,令香港經濟大受打擊,飲食業更成重災區,業界人士估計過去一個月全港有多達300間餐廳倒閉,不少老牌餐廳都難逃劫數,情況相當險峻!
圈中不少藝人都有投資開餐廳,林夏薇更是當中佼佼者,擁逾10間點心食肆,對於今次風潮,她亦無奈表示:「市道真係唔係太好,影響一定有。大家都係繼續撐住,不過,有危自有機,一直都會因應市場環境去調節,之前疫情都作出過調整,例如做多啲外賣生意咁,依家十幾間食店都如常運作,會盡量做,亦好感恩一直得到街坊支持,今年都會守業為主。(有冇乜嘢奇招留客?)奇招就冇乜,繼續用心去做,保持質素。」
雖然經濟不景,但向來喜歡接受挑戰的薇薇,竟仍有創業大計,正努力籌備搞鑽石生意,還不怕捱貴租在港開實體店,她謂:「5月前會做好網站,6月除咗香港,仲會喺內地、新加坡同印尼開實體店。」演藝、商界兩兼顧,果真是女鐵人,一點都不簡單,她亦笑言:「為咗達成夢想,都幾攰,不過可以學多啲嘢係好事。」
「營運到落去都叫做贏!」
除了薇薇之外,Shaun與Bosco都分別有經營西餐廳,去年8月,Shaun更逆市豪擲7位數字擴充餐廳,由九龍搬到港島區2千呎地舖,月租20多萬,他指今個復活節假期,生意確實淡了不少,但他沒有氣餒,反而努力調節心情:「我覺得依家喺香港做生意要改變以前嘅一啲習慣,以前大家都會覺得假期係最忙,依家反而變成淡靜咗,咁最大好處就係可以畀我哋啲伙記鬆一鬆,因為搬到灣仔之後一直有好多喺附近返工嘅朋友嚟支持,平日都幾忙。(有冇諗一啲方法招客?)我哋一直都堅持餐廳嘅服務質素,同埋唔想客人食得急趕,所以我哋不設時限,等客人可以輕輕鬆鬆咁同屋企人或者朋友傾吓偈,仲有當然係食物質素,做得好,啲朋友會繼續介紹朋友嚟食,一路支持我哋,其實依家呢個時勢營運到落去都叫做贏㗎喇,托賴依家生意尚算穩定。」
至於Bosco在之前疫情期間為餐廳裝修,去年4月再度開張,更安排了2部名貴跑車為餐廳造勢,對於長假期北上消費風潮,他表示:「我哋還好,係少咗啲生意,始終多咗人出咗去玩。」他直言平時生意都可以,由於今年正值餐廳開業6周年,更特別推出6折優惠,希望以「平、靚、正」留住客人!除此之外,他亦很注重餐廳的服務質素,務求令客人食得暢快及開心,生意就能長做長有。